钦定古今图书集成/明伦汇编/官常典/第631卷 > 明
## 钦定古今图书集成/明伦汇编/官常典/第631卷 > 明

明设知州并所属官员。

按《明会典》“官制：知州一员，同知一员，判官一员。”〈后同知判
官因事添革无定员〉首领官：吏目一员。所属衙门：儒学学正一
员；训导三员。〈小州或二员或一员多不全设〉阴阳学典术一员。医学
典科一员。各处税课司、茶课司大使各一员。副使各
一员。长淮、广济二关〈旧有大使副使各一员后革〉“各处铁冶批验
茶引所。”大使各一员。〈久住补〉各处闸坝闸官各一员。坝
官各一员。各处仓草场大使各一员。副使各一员。僧
正司僧正一员。道正司道正一员。

按《续文献通考》：明不设州刺史，而州次于府，各置官
属州官，凡直隶畿府、各省及属府者，并从五品。佐贰、
首领，品有差。　知州一人，同知一人，判官一人。里不
及三十而无属县者，裁同知判官有属县者，裁同知。
因事添设，专设无定员。其属，吏目一人。所属衙门：儒
学学正一人，训导三人。阴阳学典术一人。医学典科
一人。僧正司，僧正一人。道正司，道正一人。税课局，大
使一人，副使一人。有巡检司、驿递、闸坝、批验所、河泊
所、仓草场者，设官如府吏。　知州，掌教养州民之事，
同知、判官为之贰。凡诸州务，上视府，下视县，以月计
上府，以岁计上省，以三岁之计上吏部。同知清军匠，
或兼巡捕判官，督粮、管马、捕盗、治农、管河，分职任事，
而领于知州、吏目，典出纳文移，或分领州事。儒学生
徒廪膳、增广各三十人，附学无数。学正、训导，职如府
学。闸官主启闭蓄泄，坝官典守堤防，各率其役，以通
舟楫之利。诸所属衙门如府者，职亦如之。

### 皇清